AGM-88 HARM
AGM-88E HARM
**AGM-88 HARM** (angl.  *High-speed Anti-Radiation Missile* 'greitoji priešradarinė raketa') – amerikiečių taktinė oras-paviršius raketa, nusitaikanti į antžeminį oro gynybos radarą kaip į radijo bangų šaltinį. Sukurta kompanijos „Texas Instruments", skirtos pakeisti raketas *AGM-45 Shrike* ir *AGM-78 Standard ARM*. Vėliau gamybą perėmė „Raytheon", kuri iš „Texas Instruments" nupirko šios gynybos pramonės sektorių.

Aprašas
-------

AGM-88 gali aptikti, atakuoti ir sunaikinti radaro anteną ar siųstuvą su minimaliu lėktuvo įgulos įsikišimu. Raketos priekyje yra nusitaikymo sistema, turinti nejudamą anteną ir ieškiklį.
Dvejopos traukos (angl. *dual-thrust*) raketos variklis naudoja kietą bedūmį kurą ir raketai suteikia viršgarsinį greitį (virš 2 Machų). JAV laivynas HARM pradžioje naudojo lėktuvuose A-6E, A-7 ir F/A-18, vėliau – EA-6B. JAV oro pajėgos HARM naudojo lėktuvuose *F-4G Wild Weasel*, vėliau specializuotuose F-16, kurie turėjo specialią taikymosi sistemą (angl. *HARM Targeting System, HTS*).

Charakteristikos
----------------

|  |  |
| --- | --- |
| Funkcija | antiradarinė oras-žemė tipo valdoma aviacinė raketa |
| Projektuotojas | *Texas Instruments* (JAV) |
| Gamintojas | *Texas Instruments*, vėliau *Raytheon* |
| Pradėta naudoti | 1985 m. |
| Pradinė masė | 355 kg |
| Ilgis | 4,10 m |
| Skersmuo | 254 mm |
| Sparnų plotis | 1,1 m |
| Variklis | Thiokol SR113-TC-1 (dvejopos traukos) |
| Greitis | 2280 km/h |
| Nuotolis | 150 km |
| Kovinė galvutė | 66 kg, skeveldrinė WDU-21/B ar WDU-37/B |
| Navigacija |  |
| Paleidimo platforma | lėktuvas (F/A-18, F-4G, F-16, Tornado IDS, F-35 ir kiti) |
|

Istorija
--------

Raketų HARM serijinė gamyba patvirtinta 1983 m. kovą. 1985 m. antroje pusėje šiomis raketomis apginkluotos 72-oji ir 46-oji atakos eskadrilės (angl. *attack squadron*), besibazavusios lėktuvnešyje USS „America" (CV-66). 

1986 m. kovą raketos HARM buvo panaudotos prieš Libijos oro gynybos įrenginius S-200 Angara/Vega/Dubna Sirto įlankos rajone, jas naudojo ir 1986 m. balandį bombarduojant Libiją. Raketas HARM JAV jūrų ir oro pajėgos plačiai naudojo ir 1991 m. Persijos įlankos kare.

Persijos įlankos karo metu JAV kariškiai HARM raketa apšaudė savus. Lėktuvo *F-4G Wild Weasel*, lydėjusio strateginį bombonešį B-52, pilotas bombonešio uodegos patrankos radarą palaikė Irako priešlėktuvinės artilerijos radaru. B-52 uodegos šaulys nusitaikė į F-4G, palaikęs jį Irako MiG naikintuvu. F-4G pilotas paleido raketą, ir tik tada pamatė, kad taikinys yra B-52, į kurį raketa ir pataikė. Bombonešis atlaikė skeveldrų žalą, niekas nežuvo.

2013 m. prezidentas Obama pirmą kartą pasiūlė Izraeliui raketas AGM-88.

### AGM-88E AARGM

Naujausias HARM variantas yra bendras Italijos gynybos ministerijos ir JAV gynybos departamento projektas. Raketas *AGM-88E Advanced Anti-Radiation Guided Missile* (*AARGM*) gamina kompanija „Alliant Techsystems".

2005 m. lapkritį Italijos gynybos ministerija ir JAV gynybos departamentas pasirašė memorandumą kartu kurti AGM-88E AARGM raketą. Italija suteikė 20 mln. USD finansavimą bei kelių milijonų vertės medžiagų, įrangos ir paslaugų. Buvo numatyta, kad Italijos oro pajėgos įsigis iki 250 raketų, skirtų lėktuvams *Tornado ECR*, todėl buvo planuoti AARGM suderinimo su likusia *Tornado ECR* ginkluote darbai.

2010 m. išleista raketa AARGM pasižymi naujausia programine įranga, sustiprintu gebėjimu veikti prieš išjungtus radarus, papildomu milimetrinių bangų ieškikliu.

JAV jūrų pajėgos pademonstravo raketų efektyvumą 2012 m. pavasarį atliktuose bandymuose (*Initial Operational Test and Evaluation, IOT&E*), kai buvo paleistos 12 raketų HARM.
Įgulų ir technikų apmokymas baigtas birželį. Laivynas pritarė serijinei AARGM gamybai 2012 m. rugpjūtį. Buvo numatyta, kad 2013 m. 72 raketos bus perduotos JAV laivynui, o 9 – Italijos oro pajėgoms. 
Numatyta raketomis AGM-88E apginkluoti jūrų pėstininkų naikintuvų F/A-18 Hornet eskadrilę.

Raketos pradžioje bus naudojamos lėktuvuose FA-18C/D, FA-18E/F, EA-18G ir Tornado ECR, o vėliau ir F-35.

2013 m. rugsėjį JAV jūrų pajėgos gavo 100-ąją AARGM. Numatyta, kad JAV AGM-88E programa bus visiškai įgyvendinta 2014 m. rugsėjį.

* Naikintuvas F-4G Phantom II su keturiomis raketomis – po vieną AGM-45, AGM-65, AGM-78 ir AGM-88.Naikintuvas *F-4G Phantom II* su keturiomis raketomis – po vieną *AGM-45, AGM-65, AGM-78* ir *AGM-88*.
* Naikintuvas F-16C Fighting Falcon su raketomis AIM-120 AMRAAM, AIM-9 Sidewinder ir AGM-88 HARMNaikintuvas *F-16C Fighting Falcon* su raketomis *AIM-120 AMRAAM*, *AIM-9 Sidewinder* ir *AGM-88 HARM*
* Iš viršaus žemyn: dvi priešradarinės raketos AGM-88 HARM ir AGM-45 Shrike bei raketa AGM-65 Maverick F su IR nusitaikymo sistema.Iš viršaus žemyn: dvi priešradarinės raketos *AGM-88 HARM* ir *AGM-45 Shrike* bei raketa *AGM-65 Maverick F* su IR nusitaikymo sistema.

Naudotojai
----------

* Australija Australija: užsakytas variantas AGM-88E; numatytas naudoti lėktuvuose EA-18G Growlers.
* Egiptas Egiptas
* Vokietija Vokietija
* Graikija Graikija
* Izraelis Izraelis
* Italija Italija: variantas AGM-88E
* Kuveitas Kuveitas
* Saudo Arabija Saudo Arabija
* Ispanija Ispanija
* Taivanas Taivanas
* Turkija Turkija
* Jungtiniai Arabų Emyratai Jungtiniai Arabų Emyratai
* Jungtinės Amerikos Valstijos JAV:
	+ JAV karinės jūrų pajėgos
	+ JAV oro pajėgos
	+ JAV jūrų pėstininkų korpusas


|  |  |
| --- | --- |
|  | **Vikiteka: AGM-88 HARM** – vaizdinė ir garsinė medžiaga  |

Nuorodos
--------

1. ↑  Lake, Jon (2004). *B-52 Stratofortress Units in Operation Desert Storm* (1 leid.). Oxford: Osprey. pp. 47–48. ISBN 1-84176-751-4.
2. ↑  "Israel seeks $5B in U.S. loans to buy arms."
3. ↑  Navy Approves Full Rate Production for New Anti-Radiation Missile - Strategicdefenseintelligence.com, August 30, 2012
4. ↑  „ATK Awarded $55 Million Advanced Anti-Radiation Guided Missile Low Rate Initial Production...". Reuters. 2009-01-21. Suarchyvuotas originalas 2013-06-23. Nuoroda tikrinta 2011-07-13. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
5. ↑  ATK Delivers 100th Advanced Anti-Radiation Guided Missile (AARGM) to U.S. Navy - PRNewswire.com, 17 September 2013
6. ↑  „AGM-88E AARGM Missile: No Place To Hide Down There". Defense Industry Daily. Nuoroda tikrinta 2013-11-25.
7. ↑  „Harpoon Databases: AGM-88 HARM". Harpoon Databases. Nuoroda tikrinta 2013-11-25.